Aansoeke nou oop vir gratis katarakchirurgieArgieffoto (Foto: Myriams-Fotos/Pixabay) Solidariteit Helpende Hand se aansoeke het oopgemaak vir behoeftige bejaardes om gratis katarakchirurgie in Pretoria te ontvang. “ŉ Katarak is ŉ opeenhoping van proteïen op die ooglens wat visie beïnvloed en word dikwels vereenselwig met persone wat al ŉ rype ouderdom bereik het,” sê Benette Rautenbach, Helpende Hand se projekorganiseerder vir bejaardes. Rautenbach sê aldus die Nasionale Ooginstituut het bejaardes teen die ouderdom van 80 jaar reeds ŉ katarak of het hulle dit alreeds chirurgies laat verwyder. Persone tussen die ouderdom van 75 en 85 veg ook die stryd dat ŉ gedeelte van hul visie belemmer word as gevolg van katarakte. “Vir baie bejaardes is dit ŉ traumatiese ervaring omdat hulle nie altyd die verandering begryp nie. Daaglikse aktiwiteite soos lees en kosmaak raak by die dag meer uitdagend, bekendes se gesigte lyk anders en bejaardes se veiligheid word ook in gedrang gestel. Spoed en doeltreffendheid verminder drasties en alledaagse take en aktiwiteite raak stremmend. Dit het alles ŉ groot invloed op bejaardes se gemoed en kan met chirurgie verlig word, maar vir talle bejaardes is dié soort chirurgie onbekostigbaar,” sê sy. Solidariteit Helpende Hand het daarom, in die gees van Internasionale Ooggesondheid-bewusmakingsweek in Oktober vanjaar, hande gevat met dr. MC Niemandt van Pretoria en Operation Healing Hands om jaarliks ’n aantal behoeftige bejaardes se las ligter maak deur katarakchirurgie. “Dié inisiatief is in 2013 begin en verlede jaar alleen kon ons altesaam 45 mense help. Die chirurgie wat dr. Niemandt vir die mense gee, is lewensveranderend. Dit is iets kleins wat ’n groot invloed op ’n mens se lewe het,” voeg Rautenbach by. Behoeftige bejaardes of volwassenes kan vir gratis katarakchirurgie aansoek doen. Stuur ’n e-pos aan [email protected] vir die nodige dokumentasie wat voltooi moet word voor of op 28 Junie. Op grond van die gestelde kriteria word die kandidate deur dr. Niemandt gekeur by sy praktyk in die Hazeldean-winkelsentrum in Silverlakes. Die chirurgie sal in Oktober plaasvind by die Intercare Hazeldean-daghospitaal. Dit is die verantwoordelikheid van die aansoeker om te sorg vir vervoer voor en ná die operasie, asook enige vooraf afsprake wat gemaak sal word insluitend die dag wat die oogtoetse vir die keuringsproses plaasvind.